Крајпуташ Василију Лазићу у Горњем Милановцу
Крајпуташ Василију Лазићу у Горњем Милановцу  други је из групе крајпуташа на уласку у Горњи Милановац из правца Београда. Налази се у близини спомен-обележја „тенк” и фабрике посуђа Металац.

Историјат 
Место где је крајпуташ подигнут у прошлости је припадало атару села Неваде. Сада је у градској зони Горњег Милановца. Због проширивања Ибарске магистрале 60-их година 20. века, заједно са преостала два крајпуташа, споменик је измештен на имање Милана Радовића из Грабовице.

Опис споменика 
Крајпуташ припада типу „капаша”. Исклесан је од грабовичког камена. Висина стуба износи 130 -{cm}-, а ширина страница 35 и 22 -{cm}-. Споменик надвисује покривка облика обрнуте зарубљене пирамиде, висине 17 -{cm}-, са страницама ширине 60 и 43 -{cm}-.

Са предње стране споменика исклесана је фигура војника. Одевен је у копоран са дуплим копчањем, преко кога је опасач. На глави му је шајкача. Приказан је у ставу мирно, опуштених руку, без оружја. На бочној страни урезана је пушка. У полулучном удубљењу на полеђини споменика уклесан је декоративни крст са дуплим, укрштеним крацима, испод кога је епитаф. По врсти камена, димензијама споменика и стилским особеностима, евидентно је да су споменици Драгића и Василија Лазића рад истог каменоресца, а по натписима да су у питању браћа.

Епитаф 
Око главе војника, у форми ореола, уклесано је име: Василије Лазић. На левој бочној страни, изнад урезане пушке, стоји натпис: “Пушка им срце увену.”.
На полеђини споменика, испод декоративног крста уклесано је: “Приђи роде и прочитај овај спомен који показује Василије Лазић из... ова пушка још казује...”.

Види још 
 Три крајпуташа у Горњем Милановцу
 Крајпуташ Драгићу Лазићу у Горњем Милановцу
 Крајпуташ Танасију Милићу из Велеречи у Горњем Милановцу

Референце

Литература 
 
 Радичевић Бранко В, Плава линија живота: српски сеоски споменици и крајпуташи, „Савремена школа” Београд, 1961.
 Дудић Никола, Стара гробља и народни белези у Србији, Републички завод за заштиту споменика културе Београд, Посебна издања 13, „Просвета” Београд. 
 Николић Радојко, Каменоресци народног образа: каменорезаштво и каменоресци западне Србије, „Литопапир” Чачак, 1998
 Столић др Ана, Државни попис 1862/63. године: општина Горњи Милановац, II издање, Музеј рудничко-таковског краја Горњи Милановац. 
 Савовић Саша, Срце у камену: крајпуташи и усамљени надгробници рудничко-таковског краја, „Службени гласник” Београд; Музеј рудничко-таковског краја Горњи Милановац,  .  
 Филиповић Миленко С, Таково: насеља, порекло становништва, обичаји, Српски етнографски зборник САНУ, књ. 37, репринт издање, Службени гласник Београд, САНУ. 
 Крстановић Божидар, Радоњић Живков Естела, Кесић-Ристић Сања, Народно градитељство општине Горњи Милановац, Атлас народног градитељства Србије – Свеска II, Републички завод за заштиту споменика културе Београд. 

Споменици општине Горњи Милановац
Крајпуташи у Србији